钦定古今图书集成/明伦汇编/人事典/第010卷 > 《本草纲目》 > 《白发赋》晋·左思
## 钦定古今图书集成/明伦汇编/人事典/第010卷 > 《本草纲目》 > 《白发赋》晋·左思

“星星白发，生于鬓垂。虽非青蝇，秽我光仪。策名观国，
以此见疵。将镊将拔，好爵是縻。白发将拔，惄然自诉。
禀命不幸，直君年暮。逼迫秋霜，生而皓素。始览明镜，
惕然见恶。朝生暮拔，何罪之故。予观《橘柚》，一皓一晔。
贵其素华，匪尚绿叶。愿戢子手，摄子之镊。”咨尔白发，
观世之涂。靡不追荣，贵华贱枯。赫赫阊阖，蔼蔼紫庐。
弱冠来仕，童髫献谟。甘罗乘轩，子奇剖符。英英终贾，
高论云衢。拔白就黑，此自在吾。白发临拔，瞋目号呼。
“何我之冤！何子之愚！”甘罗自以辩惠见称，不以发黑
而名著；贾生自以良才见异，不以乌鬓而获举。闻之
先民，国用老成。二老归周，周道肃清；四皓佐汉，汉德
光明。何必去我，然后要荣？咨尔白发，事各有以。尔之
所言，非不有理。曩贵耆耋，今薄旧齿。皤皤荣期，皓首
田里。虽有二毛，河清难俟。随时之变，见叹孔子。白发
辞尽，誓以固穷。昔临玉颜，今从飞蓬。发肤至昵，尚不
克终。聊用拟辞，比之《国风》。